Rosenborg har hele seks spillere med i C Mores kåring av årets lag i Tippeligaen. Se hvem vi mener har vært best i 2015.

Den største skuffelsen i årets sesong er Molde . De fleste ekspertene var skråsikre at klubben ville forsvare serietittelen fra 2014. Slik gikk det ikke.

Klubben mistet underveis landslagskeeper Ørjan Håskjold Nyland til tyske FC Ingolstadt. Nyland er en av mange profiler, som har forsvunnet fra Tippeligaen:

Adama Diomande fra Stabæk til Hull

Veton Berisha fra Viking til Greuter Furth

Moryke Fofana fra Lillestrøm til Lorient

Papa Alioune Ndiaye fra Bodø Glimt til Osmanlispor

Michael Barrantes fra Ålesund til Shanghai Shenxin

C-More ekspert Joacim Jonsson har satt opp årets lag i Tippeligaen 2015, men mener laget fort kunne sett annerledes ut.

– Diomande er antakelig det største tapet. Alle er store profiler og individualister, som folk kom til arenaen for å se.

Vår svenske venn har valgt en 4-3-3 formasjon for sitt drømmelag, som består av spillere fra topp 3 klubbene Rosenborg, Strømsgodset og Stabæk.

– På årets lag var Mohamed ”Moi” Elyounoussi og Vegard Forren fra Molde nært å få plass. En annen som var aktuell var Vieux Sané fra Bodø/Glimt.

Dette er årets lag. Se blant annet hvem Jonsson mener har vært Tippeligaens beste spiller!

Keeper

André Hansen– RBK

Til slutt sto valget mellom Origi og Hansen for min del. Sayouba har variert for mye i høst til å forsvare plassen. André Hansen har hatt en jevn sesong, og ser vi vekk fra målet hjemme mot Molde har han vært tryggheten selv hele sesongen. Har kanskje fått vist seg frem litt mer i høst da RBK trøblet litt mer. Har fremstått med pondus.

Høyreback

Jonas Svensson – RBK

Svensson har vært bunnsolid og har et meget høyt laveste nivå. Han har alle egenskaper som kreves for å bli en komplett back. Solid fart, godt tyngdepunkt, stor løpskapasitet og god med ball.

Stopper

Nicolai Næss – Stabæk

RBK ønsket Næss i sommer og det er enkelt å forstå hvorfor. Næss er en moderne stopper som er meget god i frispillingsfasen. Han er i tillegg god i duellspill og smart til å plassere seg. Jeg tviler på at han blir i Stabæk veldig lenge til.

Stopper

Gustav Valsvik – Strømsgodset

Den andre stopperplassen ved siden av Næss var uhyre vanskelig å plukke ut. Sané og Forren har vært meget gode i høst, men begge de trøblet i vår. Valget falt til slutt på Valsvik som hatt en jevn sesong. Etter en litt trøblete start på sin Godset periode der Valsvik så nærmest litt keitete ut med og uten ball har han vokst dag for dag. Spesielt denne høsten har han fremstått med pondus og autoritet. Er på vei å vokse frem som en leder i de bakre rekker hos Godset.

Venstreback

Birger Meling – Stabæk

Årets komet i norsk fotball. Før sesongen var det ikke noen som visste hvem Birger Meling var, nå vet samtlige. Ikke den største av vekst, men en herlig innstilling og forflytningsevne gjør at han også er god i duellspillet. Trygg og god med ball, en moderne back som blir med offensivt i hver eneste angrep.

Høyre Indreløper

Mike Jensen – RBK

Jensen har var Tippeligaens aller beste spiller på vårsesongen. I høst har hans prestasjoner vært litt ujevnere, men han har fortsatt holdt et høyt nivå. Toveisspiller som løper motstanderne sønder og sammen og skaper rom for andre.



Sentral Midtbane

Ole Selnæs – RBK

Selnæs var god på vårsesongen, i høst har han vært outstanding og Tippeligaens beste spiller. Har utviklet sitt spill enormt denne sesong, forflytter og dekker mye større rom nå enn tidligere. Jeg blir overrasket hvis han spiller seriestarten 2016 for RBK.

Venstre Indreløper

Iver Fossum – Strømsgodset

Fossum fortsetter å ta steg og har vært den lysende stjernen på et imponerende Godset-lag. 17 målpoeng som indreløper er solide tall. Blitt bedre og bedre med ballen, og er i tillegg en toveisspiller.

Høyre kant

Pål Andre Helland – RBK

Han har variert stort i høst og trøblet mye med skader. Men ser vi over hele sesongen går det ikke å overse Helland. Han var outstanding i våres og 20 målpoeng på 21 kamper forteller litt av hans verdi for RBK.

Spiss

Alexander Søderlund – RBK

Jeg var litt usikker på Søderlund foran denne sesongen etter at han slitt med skader i fjor og under oppkjøringen. Men han har vist at han er tilbake, og det bedre enn noensinne. Ser mye bedre trent ut enn på lenge noe som gjør at han er mye involvert. Får litt kritikk for manglende effektivitet, men 22 mål er solide tall.

Venstre Kant

Gustav Wikheim – Strømsgodset

En spiller som kan på egen hånd kan endre bildet i en kamp. Ekstremt god en mot en. Har tidligere blitt kritisert for å mangle sluttprodukt. Denne sesong står han med 17 målpoeng og da faller det argumentet bort.

Neste eksport fra Godset?